Wewangsalan

Wewangsalan puniki pateh sakadi (Basa Indonésia: tamsil). Wewangsalan kruna lingganipun "wangsal" sané suksemanipun "lampah", polih pangiring "an" dados "wangsalan", kaduipurwayang dados "wewangsalan", artinipun lelampahan saparipolah kalih kahanan janma, sakadi sasimbing sané sada pedas suksemanipun.

Wewangsalan puniki kawangun antuk lengkara kalih palet utawi carik. Lengkara sané riinan sakadi "sampiran", indik daging kahiun sang ngucap, kewanten kantun makubda (ilid) suksemanipun. Lengkarane sané pungkuran punika daging sajati, sané nerangan suksemanipun tur mawirama kalih mapurwakanti (bersajak). Wenten taler sané nenten ngucapang lengkarane pungkuran, antuk kasengguh sami anake sampun ngerti ring suksemanipun. Ring asapunapine kawangun antuk lelampahan ring pawayangan. Ki Dalang ngawi satua bawak babaudan, nyimbingin silih tunggil sang nonton sané saud (iwang) laksananipun. Wenten taler sané mawangun gambar (karikatur).

Conto 
Ring sor puniki wénten makudang-kudang wewangsalan luiripun: 
Asep menyan majagau, suksemanipun: nakep lengar aji kau
Ada tengeh masui kaput, suksemanipun: ada keneh mamunyi takut
Bakat kocok misi isen, suksemanipun: awak bocok tuara ngasén
Bambang dadua kén ceburin, suksemanipun: bajang dadua kén anggurin
Bawang payane satuh aketungan, suksemanipun: tawang dayane patuh paitungan.
Bébé padang gambuh, suksemanipun: magae ngandang nganjuh
Bé bébék bé guling, suksemanipun: busan kedék jani ngeling
Bé lélé mawadah kau, suksemanipun: suba jelé mara tau
Bedeg majemuh bangsing di banjar, suksemanipun: jegég buin lemuh langsing lanjar
Baju gadang potongan gantut, suksemanipun: tuyuh magadang tuara maan entut
Buangit kali gangsa, suksemanipun: magaé lengit ngamah gasa (kereng)
Buah sabo mawadah klukuh, suksemanipun: awak bodo buin angkuh
Cekcek poleng temisi bengil, suksemanipun: desek ngereng gisi nengil
Clebingkah betén biu, suksemanipun: gumi linggah ajak liu
Dagdag candung selem samah, suksemanipun: berag landung kereng ngamah
Delem sangut merdah tualen, suksemanipun: medem bangun ngamah dogén
Dija kacang ditu komak, suksemanipun: dija pejang ditu jemak
Don sente don pelendo, suksemanipun: ade kene ade keto
Eber-eber ilih, suksemanipun: bebegér baan nyilih
Gamongan kladi jae, suksemanipun: omongan dadi gaé
Gedénan padange tekén gondané, suksemanipun: gedénan tandangé tekén gobané
Goak memaling taluh, suksemanipun: satua bawak tuah amonto
Gonda godeg bakat kukur, suksemanipun: goba jegég baan pupur
Idup kedele mati kacang, suksemanipun: idup jelé mati sayang
Jempiit batan biu, suksemanipun: ngajengit ajaka liu
Sengauk agrobag, suksemanipun: mauk buin bobab

Pustaka

Kategori:Basa Bali